CELEX: 32008D0743(01)
Language: mt
Date: 2008-09-18 00:00:00
Title: 2008/743/KE: Deċiżjoni tal-Kummissjoni tat- 18 ta’ Settembru 2008 li tikkonċerna n-noninklużjoni ta’ diniconazole-M fl-Anness I tad-Direttiva tal-Kunsill 91/414/KEE u l-irtirar tal-awtorizzazzjonijiet għall-prodotti tal-ħarsien tal-pjanti li fihom dik is-sustanza (notifikata taħt id-dokument numru C(2008) 5068) Test b’relevanza għaż-ŻEE

19.9.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 251/41
            
         DEĊIŻJONI TAL-KUMMISSJONI
   tat-18 ta’ Settembru 2008
   li tikkonċerna n-noninklużjoni ta’ diniconazole-M fl-Anness I tad-Direttiva tal-Kunsill 91/414/KEE u l-irtirar tal-awtorizzazzjonijiet għall-prodotti tal-ħarsien tal-pjanti li fihom dik is-sustanza
   (notifikata taħt id-dokument numru C(2008) 5068)
   (Test b’relevanza għaż-ŻEE)
   (2008/743/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u partikolarment ir-raba’ sottoparagrafu tal-Artikolu 8(2) tagħha,
   Billi:
   
               (1)
            
            
               L-Artikolu 8(2) tad-Direttiva 91/414/KEE jipprevedi li Stat Membru jista’, matul perjodu ta’ 12-il sena wara n-notifika ta’ din id-Direttiva, jawtorizza t-tqegħid fis-suq fit-territorju tiegħu ta’ prodotti għall-protezzjoni tal-pjanti li jkun fihom sustanzi attivi li ma jkunux jinsabu fl-Anness I ta’ dik id-Direttiva li jkunu diġà qegħdin fis-suq sentejn wara n-notifika, filwaqt li dawk is-sustanzi qed jiġu eżaminati b’mod gradwali fil-qafas ta’ programm ta’ ħidma.
            
         
               (2)
            
            
               Ir-Regolamenti tal-Kummissjoni (KE) Nru 451/2000 (2) u (KE) Nru 1490/2002 (3) jistipulaw ir-regoli dettaljati għall-implimentazzjoni tat-tielet stadju tal-programm ta’ ħidma msemmi fl-Artikolu 8(2) tad-Direttiva 91/414/KEE u jistabbilixxu lista ta’ sustanzi attivi li għandhom jiġu evalwati, bl-għan li jiġu possibbilment inklużi fl-Anness I tad-Direttiva 91/414/KEE. Dik il-lista tinkludi diniconazole-M.
            
         
               (3)
            
            
               Għal diniconazole-M l-effetti fuq is-saħħa tal-bniedem u l-ambjent ġew ivvalutati skond id-dispożizzjonijiet stipulati fir-Regolament (KE) Nru 451/2000 u (KE) Nru 1490/2002 għal firxa ta’ użi proposti min-notifikatarju. Barra minn hekk, dawk ir-Regolamenti jinnominaw lill-Istati Membri relaturi li jridu jibagħtu r-rakkomandazzjonijiet u r-rapporti ta’ valutazzjoni rilevanti lill-Awtorità Ewropea għas-Sigurtà fl-Ikel (EFSA) skond l-Artikolu 8(1) tar-Regolament (KE) Nru 451/2000. Għal diniconazole-M l-Istat Membru relatur kien Franza u t-tagħrif rilevanti kollu ntbagħat fil-31 ta’ Mejju 2007.
            
         
               (4)
            
            
               Il-Kummissjoni eżaminat diniconazole-M skond l-Artikolu 11a tar-Regolament (KE) Nru 1490/2002. Abbozz ta’ rapport ta’ reviżjoni għal dik is-sustanza ġie rivedut mill-Istati Membri u l-Kummissjoni fi ħdan il-Kumitat Permanenti dwar il-Katina Alimentari u s-Saħħa tal-Annimali u ġie ffinalizzat fl-20 ta’ Mejju 2008 fil-format ta’ rapport ta’ reviżjoni tal-Kummissjoni.
            
         
               (5)
            
            
               Matul l-eżami ta’ din is-sustanza attiva mill-Kumitat, filwaqt li tqiesu l-kummenti li waslu mingħand l-Istati Membri, ġie konkluż li hemm indikazzjonijiet ċari li wieħed jista’ jistenna li jkollha effetti dannużi fuq saħħet il-bniedem u b’mod partikolari fuq l-operaturi, minħabba li l-espożizzjoni hija ta’ iktar minn 100 % tal-AOEL. Barra minn hekk, tħassib ieħor li ġie identifikat mill-Istat Membru relatur fir-rapport ta’ valutazzjoni tiegħu huma inklużi fir-rapport ta’ reviżjoni għas-sustanza.
            
         
               (6)
            
            
               Il-Kummissjoni stiednet lin-notifikatur biex jibgħat il-kummenti tiegħu dwar ir-riżultati tal-eżami ta’ diniconazole-M u dwar hux biħsiebu jew le jkompli jappoġġja s-sustanza. In-notifikatur bagħat il-kummenti tiegħu li ġew eżaminati bir-reqqa. Madankollu, minkejja l-argumenti li ressaq in-notifikatur, it-tħassib identifikat ma setax jiġi eliminat, u valutazzjonijiet magħmula fuq il-bażi tat-tagħrif mibgħut ma wrewx li wieħed jista’ jistenna, skond il-kundizzjonijiet ta’ użu proposti, li prodotti għall-protezzjoni tal-pjanti li fihom diniconazole-M jissodisfaw b’mod ġenerali r-rekwiżiti stipulati fl-Artikolu 5(1)(a) u (b) tad-Direttiva 91/414/KEE
            
         
               (7)
            
            
               Diniconazole-M għalhekk m’għandux ikun inkluż fl-Anness I tad-Direttiva 91/414/KEE.
            
         
               (8)
            
            
               Għandhom jittieħdu miżuri biex jiġi żgurat li awtorizzazzjonijiet maħruġa għal prodotti li fihom diniconazole-M jiġu rtirati fi żmien stabbilit u ma jiġġeddux u ma tinħareġ l-ebda awtorizzazzjoni oħra għal dan it-tip ta’ prodotti.
            
         
               (9)
            
            
               Kwalunkwe perjodu ta’ grazzja minn Stat Membru għar-rimi, ħażna, tqegħid fis-suq u użu ta’ ħażniet eżistenti ta’ prodotti għall-ħarsien tal-pjanti li fihom diniconazole-M għandu jkun limitat għal 12-il xahar biex il-ħażniet eżistenti jitħallew jintużaw għal staġun ta’ tkabbir ieħor, li jiżgura li l-prodotti għall-ħarsien tal-pjanti li fihom diniconazole-M jibqgħu disponibbli għal 18-il xahar mill-adozzjoni ta’ din id-Deċiżjoni.
            
         
               (10)
            
            
               Din id-Deċiżjoni ma tippreġudikax it-tressiq ta’ applikazzjoni għal diniconazole-M b’konformità mal-Artikolu 6(2) tad-Direttiva 91/414/KEE u r-Regolament tal-Kummissjoni (KE) Nru 33/2008 tas-17 ta’ Jannar 2008 li jistipula regoli dettaljati għall-applikazzjoni tad-Direttiva tal-Kunsill 91/414/KEE fir-rigward ta’ proċedura regolari u aċċellerata għall-valutazzjoni ta’ sustanzi attivi li kienu jagħmlu parti mill-programm ta’ ħidma msemmi fl-Artikolu 8(2) ta’ dik id-Direttiva iżda li ma ġewx inklużi fl-Anness I tagħha (4), fid-dawl tal-possibilità ta’ inklużjoni fl-Anness I tagħha.
            
         
               (11)
            
            
               Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti għall-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Diniconazole-M m’għandux ikun inkluż bħala sustanza attiva fl-Anness I tad-Direttiva 91/414/KEE.
   Artikolu 2
   L-Istati Membri għandhom jiżguraw li:
   
               (a)
            
            
               awtorizzazzjonijiet għal prodotti għall-ħarsien tal-pjanti li fihom diniconazole-M jiġu rtirati mit-18 ta’ Marzu 2009;
            
         
               (b)
            
            
               ma jinħarġu jew jiġġeddu l-ebda awtorizzazzjonijiet għal prodotti għall-ħarsien tal-pjanti li fihom diniconazole-M mid-data tal-pubblikazzjoni ta’ din id-Deċiżjoni.
            
         Artikolu 3
   Kwalunkwe perjodu ta’ grazzja mogħti minn Stati Memvbri skont id-dispożizzjonijiet tal-Artikolu 4(6) tad-Direttiva 91/414/KEE, għandu jkun qasir kemm jista’ jkun u għandu jiskadi sa mhux aktar tard mit-18 ta’ Marzu 2010.
   Artikolu 4
   Din id-Deċiżjoni hija indirizzata lill-Istati Membri.
   
      Magħmula fi Brussell, 18 ta’ Settembru 2008.
      
         
            Għall-Kummissjoni
         
         Androulla VASSILIOU
         
            Membru tal-Kummissjoni
         
      
   
   
      (1)  ĠU L 230, 19.8.1991, p. 1.
   
      (2)  ĠU L 55, 29.2.2000, p. 25.
   
      (3)  ĠU L 224, 21.8.2002, p. 23.
   
      (4)  ĠU L 15, 18.1.2008, p. 5.